**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 05.01.2024, ora 08:00 – 06.01.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 06.01.2024, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 05.01.2024, la ora 09:30, **Atenţionarea Hidrologică nr. 4 – COD GALBEN**, valabilă în intervalul *05.01.2024 ora 10:00 – 06.01.2024 ora 09:00*, vizând creşteri de debite şi niveluri ca urmare a propagării viiturilor formate anterior în amonte pe râurile din bazinele hidrografice: *Tur, Crişul Alb*, cu posibile depăşiri ale **COTELOR DE APĂRARE.**

Această **Atenţionare Hidrologică** a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ARAD, HUNEDOARA şi SATU MARE (3 prefecturi) – COD GALBEN.*

**RÂURI**

**Debitele au fost în creştere** ca urmare a precipitațiilor căzute în interval, cedării apei din stratul de zăpadă şi propagării pe râurile din bazinele hidrografice: Tur, Someş (exceptând bazinul superior), Crişuri (exceptând cursurile superioare), Mureș, Timiş (exceptând bazinul superior), Bârzava (exceptând bazinul superior), Bistrița (exceptând bazinul superior) şi Moldova (exceptând bazinul superior).

Pe râurile din bazinele: Vişeu, Iza, Crasna, Barcău, Bega, Caraş, Nera, Cerna şi bazinele superioare ale Crişurilor, Timişului, Bârzavei, Bistriței şi Moldovei, debitele au fost în scădere, iar pe celelalte râuri au fost, în general, staționare.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Putna, bazinele superioare şi mijlocii ale Bistriței și Moldovei, bazinele superioare ale Jiului, Trotușului și Prutului. Pe celelalte râuri debitele se situează la valori cuprinse între 30-90% din normalele lunare, mai mici (sub 30%) pe râurile din bazinele hidrografice: Vedea, Bârlad, Tazlău, pe afluenții Prutului, afluenții din bazinul inferior al Jiului, pe unii afluenți din bazinul superior al Argeşului, unii afluenți din bazinul inferior al Oltului și pe unele râuri din Dobrogea.

Datorită propagării viiturilor formate anterior se situează peste:

- **COTA DE INUNDAȚIE** râul Tur la stația hidrometrică Micula (310+33) – jud. SM;

- **COTELE DE ATENȚIE** râurile la stațiile hidrometrice:Tur – Turulung (360+17) – SM și Crișul Alb-Vața de Jos (350+22)- jud. HD.

Este în vigoare **ATENȚIONAREA HIDROLOGICĂ nr. 4** din 05.01.2024.

**Debitele vor fi în scădere** pe râurile din bazinele: Vişeu, Iza, Tur, Someş (exceptând cursul mijlociu şi inferior), Crasna, Barcău, Crişuri (exceptând cursurile inferioare), bazinul superior al Mureșului, Bega, Timiş, (exceptănd cursul inferior), Bârzava, Caraş, Nera, Cerna, Bistrița şi Moldova, iar pe cursurile mijlocii şi inferioare ale Someşului, Someşului Mic, Mureşului şi pe cursurile inferioare ale Crişurilor şi Timişului, debitele vor fi în creştere prin propagare.

Pe celelalte râuri debitele vor fi staționare.

Rămăne în vigoare **ATENȚIONAREA HIDROLOGICĂ nr. 4** din 05.01.2024 până la ora 09:00.

**DUNĂRE**

**Debitul la intrarea în țară (secțiunea Baziaș) în intervalul 05.01.2024 – 06.01.2024 a fost staționar, având valoarea de 8900 m3/s**, peste media multianuală a lunii ianuarie (4950 m3/s).

În aval de Porţile de Fier debitele au fost în scădere la Gruia și pe sectorul Brăila – Tulcea și în creștere pe sectorul Calafat – Vadu Oii.

**Debitul la intrarea în țară (secțiunea Baziaș) va fi în scădere (8800 m3/s).**

În aval de Porţile de Fier debitele vor fi în scădere pe sectorul Gruia – Calafat, în creştere pe sectorul Bechet – Brăila şi relativ staționare pe sectorul Galați - Tulcea.

***Se situează în faza I de apărare următoarele sectoare de dig:***

- Măcin-Iglița-Carcaliu, Smârdan-23 August I, 23 August-Grindu, Ciulineț–Isaccea, Crișan, Letea, Sf. Gheorghe, Tudor Vladimirescu (din administrarea ANAR); Chilia Veche (din administrarea consiliilor locale) - jud. Tulcea.

***Se situează în faza a II-a de apărare următoarele sectoare de dig:***

-R3, R4 (din administrarea ANAR); Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 05.01.2024, ora 08:00 –06.01.2024, ora 06:00**

**ÎN ŢARĂ**

Vremea s-a menținut deosebit de caldă pentru această dată, cu cele mai mari abateri pozitive local în Muntenia, în sudul Olteniei și al Moldovei (12...14 grade). Pe parcursul zilei, cerul a fost variabil în Maramureș și în Carpații Orientali și mai mult senin în rest. Spre seară și noaptea, cerul a avut înnorări temporare în mare parte din țară, în regiunile vestice și nord-vestice izolat a plouat slab. Vântul a suflat slab și moderat, cu intensificări în zona înaltă a Carpaților Orientali și a Carpaților Meridionali, unde rafalele au depășit 85...100 km/h, spulberând zăpada, dar local și cu viteze mai mici și în Dobrogea, sudul și estul Transilvaniei, precum și în Subcarpații Moldovei, cu viteze de 45...50 km/h. Este strat de zăpadă în cea mai mare parte a zonei de munte și măsura aseară la ora 20 -în platformele stațiilor meteorologice- până la 78 cm în Munții Făgăraș și 61 cm în Munții Călimani. Temperaturile maxime s-au situat între 4 grade la Bozovici și 17 grade la Zimnicea și Bechet, iar la ora 6 se înregistrau valori termice cuprinse între -5 grade la Joseni și Miercurea Ciuc și 14 grade la Oravița. Dimineața și noaptea, izolat în Banat și Oltenia s-a format ceață.

*Observaţii: de ieri dimineață de la ora 6 au fost în vigoare 6 atenționări cod galben pentru fenomene meteorologice periculoase imediate, emise după cum urmează: 2 de către SRPV Bacău, 1 de CNPM pentru Muntenia, 1 de SRPV Timișoara, 1 de SRPV Sibiu și 1 de SRPV Craiova.*

**LA BUCUREŞTI**

Vremea a fost mult mai caldă decât în mod obișnuit. Cerul a fost senin ziua și temporar noros noaptea, iar vântul a suflat slab și moderat. Temperatura maximă a fost de 16 grade, iar la ora 6 erau 3 grade la Băneasa, 4 grade la Afumați și 5 grade la Filaret.

**3. Prognoza meteorologică în intervalul 06.01.2024, ora 08:00 –07.01.2024, ora 08:00**

**ÎN ŢARĂ**

Vremea va fi mult mai caldă decât în mod obișnuit pentru această dată. Temperaturile maxime se vor încadra între 5 grade în nordul Moldovei și 17 grade în Dealurile de Vest, iar cele minime vor fi cuprinse între -5 și 10 grade, cu cele mai mari valori în sud-est. Cerul va avea înnorări temporare și local vor fi precipitații slabe, la început în vestul, centrul și nordul țării, apoi și în celelalte zone, iar la altitudini mari la munte vor fi precipitații sub formă de lapoviță și ninsoare. Vântul va sufla slab și moderat, cu ușoare intensificări în zona montană, în Banat și în Dobrogea, iar noaptea și în nordul Munteniei. Dimineața și noaptea, pe alocuri va fi ceață.

**LA BUCUREŞTI**

Vremea va fi mult mai caldă decât în mod obișnuit pentru această dată. Cerul va avea înnorări temporare și mai ales din a doua parte a nopții va ploua slab. Vântul va sufla slab în timpul zilei și moderat noaptea. Temperatura maximă va fi de 14...15 grade, iar cea minimă de 6...7 grade, cu valori mai mici în zona preorășenească.

**4. Buletin nivometeorologic pentru perioada 05.01.2024, ora 20 – 06.01.2024, ora 20**

**Munţii Rodnei, Țarcu, Călimani-Bistriţei:** **RISC ÎNSEMNAT (3)**

Cantitatea de precipitații căzută a fost însemnată. Datorită vântului puternic, zăpada a fost spulberată și depusă pe văi și în locurile adăpostite. De asemenea s-au format în altitudine plăci de vânt, de grosimi variabile. Datorită temperaturilor diurne pozitive care se vor înregistra, stratul de la suprafață se va umezi și îngreuna datorită apei pătrunse în strat, putând astfel aluneca peste stratul mai vechi și declanșa avalanșe de topire pe pantele mai înclinate, riscul declanșărilor fiind amplificat la suprasarcini - risc însemnat (3) la peste 1800 m și moderat (2) sub 1800 m.

**Munţii Făgăraș, Parâng, Bucegi, Vlădeasa-Muntele Mare:** **RISC MODERAT (2)**

La peste 1800 m, stratul de zăpadă este în mare parte stabilizat, zăpada mai veche fiind tasată și înghețată. Temperaturile diurne pozitive vor determina topirea zăpezii, iar apa rezultată din topire va pătrunde în strat, umezindu-l. În zonele adăpostite și pe văi se întâlnesc depozite mai mari de zăpadă și troiene ce depășesc pe alocuri 1 metru și care pot fi dislocate doar la supraîncărcări mari.

Sub 1800 m, stratul de zăpadă este redus. Pe anumite văi de la peste 1500 m și în zonele adăpostite se mai întâlnesc depozite însemnate de zăpadă, transportată în perioada precedentă de vântul din altitudine.

În aceste condiții, în masivele Bucegi și Făgăraș, riscul declanșării avalanșelor de topire va fi moderat (2) la peste 1800 m și redus (1) sub 1800 m, fiind prezent doar pe pantele mai înclinate unde sunt depozite mai importante și unde se pot declanșa avalanșe de dimensiuni mici și cu totul izolat medii. În masivele Vlădeasa-Muntele Mare riscul declanșării unor avalanșe de topire va fi moderat (2).

**Munţii Ceahlău:** **RISC REDUS (1)**

Stratul de zăpadă a crescut ușor și în Masivul Ceahlău, în zonele adăpostite și pe văi fiind formate unele depozite de zăpadă. Pe pantele mai înclinate, stratul nou-depus și umezit datorită temperaturilor diurne pozitive, va putea aluneca pe stratul mai vechi, riscul fiind de asemenea amplificat la suprasarcini - riscul va fi redus (1).

**Evoluția vremii din perioada 03.01.2024 - 05.01.2024:**

Vremea a fost mai caldă decât normalul termic al acestei perioade. Cerul a fost temporar noros. În masivele vestice și nordice și pe arii restrânse în rest, s-au semnalat precipitații predominant sub formă de ninsoare, mixte la altitudini joase. Cantitățile de precipitații au depășit 20-25 l/mp, în data de 3 ianuarie în vestul Carpaților Meridionali, Carpații Occidentali și nordul celor Orientali. Vântul a suflat slab și moderat, cu intensificări în zona montană înaltă, unde rafalele au depășit 90...100 km/h, viscolind sau spulberând zăpada. Local s-a semnalat ceață, asociată și cu depuneri de chiciură. Stratul de zăpadă a crescut în platformele stațiilor meteorologice cu până la 10 cm, fiind spulberată de vântul puternic și depusă pe văi și în locurile adăpostite, apoi s-a topit.

**Prognoza vremii în intervalul 05.01.2024 ora 20 - 06.01.2024 ora 20:**

Vremea se va menține mai caldă decât în mod obișnuit pentru această dată. Cerul va fi variabil, cu înnorări în masivele vestice și nord-vestice, unde pe arii restrânse vor fi precipitații mixte, slabe. Vântul va sufla slab și moderat, cu ușoare intensificări în zonele înalte.

**Temperaturi prognozate în intervalul 05.01.2024 ora 20 - 06.01.2024 ora 20:**

**Peste 1800 m:** temperaturi minime: 5 la -2 grade; temperaturi maxime: 2 la 6 grade;

**Sub 1800 m:** temperaturi minime: -2 la 2 grade; temperaturi maxime: 6 la 11 grade.

**Vânt la peste 2000 m:** din sector sud-vestic, cu viteze de 60-80 km/h și temporar de 60-70 km/h.

**Izoterma de 0 grade:** în urcare, de la 1500 m în masivele nordice și 2000-2200 m în rest, la 2200-2400 m.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** revine cu informații despre poluarea cu ape uzate menajere a pârâului Borzogheanu (necodificat), afluent de stânga al râului Bistrița, care a fost semnalată în data de 04.01.2024, ora 11:22, pe raza municipiului Piatra Neamț, în zona podului rutier de pe strada Petru Movila.

În urma evaluării rezultatelor analizelor efectuate pe probele de apă recoltate în data de 04.01.2024 din pârâul Borzogheanu, indicatorul "Amoniu" se încadrează în Clasa I de calitate la toate probele de apă prelevate. Se constată prezenţa "Detergenţilor" la proba de apă prelevată din punctul: Evacuare conductă mal drept pod (ape pluviale), dar impactul acestora asupra pârâului Borzogheanu este minim, întrucât valoarea determinată în proba prelevată de pe cursul natural de apă a înregistrat valori necuantificabile (sub limita de detecţie); clasa de calitate a pârâului Borzogheanu nu se modifică.

Nu s-a constatat mortalitate piscicolă şi nu au fost afectate folosinţele de apă din aval.

Au fost notificate, în cursul zilei de 05.01.2024, CJ APASERV SA şi SC PUBLISERV SRL Piatra Neamţ (operatorul reţelei de canalizare pluvială) privind obligativitatea depistării şi dezafectării racordurilor ilegale care conduc la descărcarea de ape uzate în reţeaua de canalizare pluvială orăşenească.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 04.01.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 04.01.2024-05.01.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havârna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sârca corespunzător treptei III de aplicare a restricţiilor.

Se aplică situația de restricții în alimentarea cu apă la folosința:

- S.C. APAVITAL S.A. Iași prin reducerea debitelor la sursa r. Bahlui – ac. Pârcovaci corespunzător treptei III de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**